text: Høje slikpriser truer kiosker på livet
  09 maj 2016 kl. 15.32
  Det er for dyrt i Danmark, mener slikbranchen, der nu vil have afgiften på de søde varer sat ned.
  Bland-selv-slik udgjorde tidligere en stor del af omsætningen i de små kiosker, men grænsehandlen og ulovligt importeret slik har gjort et stort indhug i kioskernes indtægter.
  Mandag mødtes respræsentanter for slikbranchen med skatteministeren i håb om at få sænket de danske afgifter på slik.
  - Det er utrolig vigtigt, at der bliver gjort noget ved afgifterne nu. Det er et stort problem for kioskerne, at afgifterne er så høje, for det får folk til at købe deres slik i nabolandene i stedet eller købe ulovligt importeret slik, fordi det er billigere, siger Martin Schjøth, der er administrerende direktør i Nærbutikkernes Landsforening til TV SYD.
  Det mærker Annika Pedersen, der ejer Stationskiosken i Holsted.
  - Det gør ondt, når jeg hører kunder sige til deres børn, at de ikke skal købe slik hos mig, fordi de skal en tur over grænsen efter det, siger hun til TV SYD.
  Slikbranchen mener, at det vil koste mange af de små kiosker livet, hvis ikke afgifterne bliver sat ned.
  - Vi håber, ministeren vil gøre noget for at hjælpe en branche, der er hårdt presset, siger Martin Schjøth.
  Annika Pedersen håber, at slikbranchen har held med at få budskabet igennem.
  - Det kan tydeligt mærkes på omsætningen, at afgifterne er blevet meget høje. Jeg indkøber ikke ret meget konfekture længere, for jeg kan ikke sælge det.
  Slikbranchen påpeger over for skatteministeren, at man i vores nabolande, Tyskland og Sverige, slet ikke betaler konfektureafgift, mens der i Danmark er næsten 26 kroner i afgift per kilo slik.
  Derudover betyder den høje danske moms på 25 procent også noget i regnestykket og konkurrencen mod f.eks. grænsehandlen.
  Skatteminister Karsten Lauritzen (V) henviste til den saneringsgruppe, der kigger på afgifter.
  - Jeg forstår godt, at branchen er trængt af de mange ulovligt importerede slikprodukter, som der ikke er betalt afgift på. Det må vi løse med mere kontrol.
  
  
  Sådan er forskellen:
  Afgift på konfekture:Tyskland og Sverige ingen afgift.Danmark 25,97 kroner per kilo.Moms på konfekture:Danmark 25 procent.Sverige 12 procent.Tyskland 7 procent.
  
  